text: Crompars a la pucele ostée
   Jus dou cheval, et esventée
   L'a dou coron de son mantel.
   De l'aigue prist en I ruissel
   Qui là ert corans seur gravele.
   Lors en geta à la pucele
   Parmi son très plaisant viaire.
   Clarmondine la debonaire
   Revint à li. Lors souzpira.
   Tantost Cléomadès hucha
   Qu'ele revint de pasmoison.
   De travail ot si grant foison
   Que à paines se soustenoit ;
   Mais de ce ne li souvenoit.
  